РЕПУБЛИКА СРБИЈА

**ГИМНАЗИЈА « СКЕНДЕРБЕУ » ПРЕШЕВО**



**Правилник**

**о правима, обавезама и одговорности ученика**

Прешево, 2018.год.

На основу члана 119. став (1) тачка 1) Закона о основама система образовања и васпитања („Службени гласник РС“ број 88/1788/17 и 27/2018) и члана 62. Статута гимназије „Скендербеу“ , Школски одбор гимназије „Скендербеу“ из Прешева, на седници одржаној дана \_\_\_\_\_\_\_\_\_ 2018. године, доноси:

**Правилник**

**о правима, обавезама и одговорности ученика**

# I – ОПШТЕ ОДРЕДБЕ

Члан 1.

Овим Правилником о васпитно-дисциплинској и материјалној одговорности ученика гимназије „Скендербеу“ (у даљем тексту: Правилник) уређују се права, обавезе и одговорности ученика гимназије „Скендербеу“ (у даљем тексту: Школа), васпитно – дисциплински поступак, васпитно – дисциплинске мере, надлежност за изрицање мера, правна заштита ученика и материјална одговорност ученика.

# II – ПРАВА И ОБАВЕЗЕ УЧЕНИКА

1. **Права ученика**

Члан 2.

Права ученика у Школи остварују се у складу са Уставом Републике Србије, потврђеним међународним уговорима, Законом о основама система образовања и васпитања и посебним законима, а Школа је дужна да обезбеди њихово остваривање, а нарочито право на:

1. квалитетан образовно-васпитни рад који обезбеђује остваривање принципа и циљева образовања и васпитања;
2. уважавање личности;
3. подршку за свестрани развој личности, подршку за посебно исказане таленте и њихову афирмацију;
4. заштиту од дискриминације, насиља, злостављања и занемаривања;
5. благовремену и потпуну информацију о питањима од значаја за образовање и васпитање;
6. информације о правима и обавезама;
7. учествовање у раду органа Школе, у складу са Законом о основама система образовања и васпитања и Законом о средњем образовању и васпитању;
8. слободу удруживања у различите групе, клубове и организовање Ученичког парламента;
9. јавност и образложење оцене и подношење приговора на оцену и испит;
10. покретање иницијативе за преиспитивање одговорности учесника у образовно-васпитном процесу уколико права наведена под тач. 1)–9) овог члана нису остварена;
11. заштиту и правично поступање Школе према ученику;
12. стипендију, кредит, смештај и исхрану у дому ученика, у складу са посебним законом;
13. друга права у области образовања и васпитања, у складу са законом.

Члан 3.

Ученик или родитељ може да поднесе писану пријаву директору у случају повреде права из члана 177. Статута или непримереног понашања запослених према ученику, у складу са општим актом Школе, у року од осам дана од дана сазнања о повреди права.

Запослени у Школи дужан је да одмах по сазнању, а најкасније наредног радног дана, поднесе писану пријаву директору да је учињена повреда права ученика.

Директор је дужан да пријаву из ст. 1. и 2. овог члана размотри и да, уз консултацију са учеником, родитељем ученика и запосленим, одлучи и предузме одговарајуће мере у року од осам дана од дана пријема пријаве.

# Обавезе ученика

Члан 4.

У остваривању права и обавеза ученик не сме да угрожава друге у остваривању њихових права.

Обавезе ученика су да:

1. да се придржавају Правила и других општих аката Школе у просторијама Школе и школском дворишту, на другом месту на којем се изводи образовно-васпитни рад, као и на путу између куће и Школе;
2. да се придржавају одлука органа Школе;
3. да поступају по налогу директора, помоћника директора, наставника и стручних сарадника;
4. да се за решавање проблема у односима са другим ученицима, наставницима, родитељима ученика или трећим лицима обраћају дежурном наставнику или одељењском старешини, а по потреби и другим лицима запосленим у Школи;
5. да редовно похађају наставу и друге облике образовно-васпитног рада и да уредно извршавају своје школске обавезе;
6. да не закашњавају на наставу нити на друге облике образовно-васпитног рада;
7. да савесно раде на усвајању знања, вештина и вредносних ставова прописаних школских програмом;
8. да прате сопствени напредак и да извештавају о томе наставнике и родитеље, односно старатеље;
9. да у поступку оцењивања покажу своје стварно знање без коришћења разних облика преписивања и других недозвољених облика помоћи;
10. да не ометају извођење наставе и да не напуштају час или други облик образовно-васпитног рада без претходног одобрења наставника;
11. да поштују личност других ученика, наставника и осталих запослених у Школи;
12. да се уљудно понашају према другим ученицима, запосленима у Школи, родитељима ученика и трећим лицима;
13. да се пристојно одевају;
14. да благовремено правдају изостанке;
15. да чувају имовину Школе и чистоћу и естетски изглед школских просторија и школског дворишта;
16. да се старају о очувању животне средине и да се понашају у складу с правилима еколошке етике;
17. да се уздржавају од уношења било каквих измена у школској евиденцији;
18. да за време образовно-васпитног рада поштују забрану употребе мобилног телефона и свих других средстава којима се може ометати рад;
19. да у згради Школе и школском дворишту, за време обављања образовно- васпитног рада ван зграде Школе и школског дворишта, као ни на путу између куће и Школе, не носе оружје или друга опасна средства којима се може угрозити живот и тело ученика, запослених, родитеља ученика и трећих лица или се може нанети материјална штета;
20. да се уздржавају од употребе дувана, алкохола, наркотичких и сличних средстава и од подстрекавања других ученика на такву употребу;
21. да се уздржавају од изазивања туче и учествовања у тучи;
22. да се уздржавају од изражавања националне, расне и верске нетрпељивости.

Члан 5.

Односи међу ученицима треба да буду засновани на међусобној сарадњи и помоћи, другарству, пријатељству, уважавању и поштовању личности и пристојном опхођењу.

Међусобне неспоразуме и сукобе ученици решавају у оквиру одељенске заједнице, уз посредовање одељенског старешине, психолога односно педагога или дежурног наставника.

Ученици треба да се пристојно понашају према наставницима и осталим запосленима у Школи.

Међусобне неспоразуме и сукобе ученика и наставника решава директор Школе у сарадњи са школским психологом, односно педагогом.

Члан 6.

Ученик и родитељ ученика дужан је да у року од осам дана правда изостанак ученика и доставља потпуне и тачне контакт информације.

Изостајање ученика до 3 дана због болести или повреде може се правдати изјавом родитеља.

Изостајање ученика више од 3 дана због болести или повреде може се правдати само лекарским уверењем.

О оправданости изостајања ученика из других разлога одлучују одељењски старе- шина (ако је ученик изостао до два дана) или директор (ако је ученик изостао више од два дана).

Члан 7.

По истеку рока за правдање изостанака, сматраће се да је изостајање ученика било неоправдано и то ће се евидентирати.

Изостанци који су евидентирани као неоправдани могу се накнадно оправдати ако ученик или његов родитељ учини вероватним да је рок за правдање изостанака пропуштен из оправданог разлога.

Члан 8.

Одредбе члова 6. и 7. Правилника сходно се примењују и ако се ради о изостајању ученика с других обавезних облика образовно-васпитног рада, као и ако се ради о закаш- њавању ученика на наставу и друге облике образовно-васпитног рада.

Последице неоправданог закашњавања на час или одласка са часа без одобрења у трајању најмање половине трајања часа истоветне су последицама неприсуствовања целом часу.

Члан 9.

Школа је дужна да обавести родитеља о ученику који нередовно похађа или је престао да похађа наставу, најкасније два дана од дана престанка похађања наставе.

Ако родитељ ученика по пријему обавештења из става 2. овога члана не обезбеди да у року од три дана ученик настави редовно да похађа наставу, Школа одмах обавештава општину Прешево и надлежну установу социјалне заштите.

# III – ОДГОВОРНОСТ УЧЕНИКА ЗА ПОВРЕДУ ОБАВЕЗЕ

1. **Васпитни рад са ученицима**

Члан 10.

Са учеником који врши повреду правила понашања или се не придржава одлуке директора или органа Школе, неоправдано изостане са наставе пет часова, односно који својим понашањем угрожава друге у остваривању њихових права, Школа је дужна да, уз учешће родитеља, односно старатеља ученика, појача васпитни рад активностима: у оквиру одељенске заједнице, стручним радом одељенског старешине, педагога, психолога, посебних тимова, а када је то неопходно да сарађује са одговарајућим установама социјалне, односно здравствене заштите на промени понашања ученика.

# Лакше повреде обавеза ученика и васпитне мере

Члан 11.

Ученик одговара за лакше повреде обавеза утврђених Статутом Школе. Лакше повреде обавеза ученика су:

1. неоправдано закашњавање на наставу;
2. напуштање часа или другог облика образовно-васпитног рада, без одобрења наставника или стручног сарадника,
3. неоправдано изостајање из Школе које не представља тежу повреду обавеза ученика;
4. недолично понашање према другим ученицима, запосленима у Школи или тре- ћим лицима, у просторијама Школе или школском дворишту, или за време извођења образовно-васпитног рада који се изводи ван њих;
5. ометање извођења наставе или других облика образовно-васпитног рада;
6. неблаговремено правдање изостанака;
7. нарушавање естетског изгледа просторија Школе и/или школског дворишта;
8. изазивање нереда у просторијама Школе и школском дворишту;
9. непоштовање одлука надлежних органа Школе;
10. необавештавање родитеља о резултатима учења и владања и непреношење порука одељењског старешине, других наставника и стручних сарадника;
11. оштећење школске зграде, просторија, инвентара, инсталација и прибора запослених у Школи:
12. оштећење личних ствари и прибора других ученика, наставника и запослених у Школи;
13. несавесно вршење дужности редара;
14. недоношење потребног прибора и опреме за наставу; 15)неприкладно одевање и небрига о личној уредности и хигијени.

Члан 12.

За лакшу повреду обавезе ученика могу се изрећи васпитне мере:

1. опомена;
2. укор одељенског старешине;
3. укор одељенског већа.

Васпитне мере изричу се ученику без вођења дисциплинског поступка, у школској години у којој је учињена повреда обавезе. Опомену и укор одељенског старешине изриче одељенски старешина, а укор одељенског већа – изриче одељенско веће.

Са учеником који учини лаку повреду обавеза Школа је дужна да појача васпитни рад активностима у оквиру одељенске заједнице, стручним радом одељенског старешине, педагога, психолога, посебних тимова, да сарађује са установама социјалне и здравствене заштите, у циљу промене понашања ученика.

Ученику се не смањује оцена из владања због изречене васпитне мере.

# Теже повреде обавеза ученика и васпитно – дисциплинске мере

Члан 13.

Теже повреде обавеза ученика прописане су Законом о основама система образовања и васпитања. За тежу повреду обавезе ученик је одговоран ако је у време извршења обавеза била прописана Законом.

Теже повреде обавеза ученика су:

* 1. уништење, оштећење, скривање, изношење, преправка или дописивање по- датака у евиденцији коју води Школа или друга организација, односно орган;
  2. преправка или дописивање података у јавној исправи коју издаје Школа или орган, односно исправи коју изда друга организација;
  3. уништење или крађа имовине Школе, привредног друштва, предузетника, ученика или запосленог;
  4. поседовање, подстрекавање, помагање, давање другом ученику и употреба алкохола, дувана, наркотичког средства или друге психоактивне супстанце;
  5. уношење у Школу или другу организацију оружја, пиротехничког средства или другог предмета којим може да угрози или повреди друго лице;
  6. понашање ученика којим угрожава властиту безбедност или безбедност других ученика, наставника и запослених у Школи, у школским и другим активностима које се остварују ван Школе, а које Школа организује и које доводи до њиховог физичког и психичког повређивања;
  7. употреба мобилног телефона, електронског уређаја и другог средства у сврхе којима се угрожавају права других или у сврхе преваре у поступку оцењивања;
  8. неоправдано изостајање са наставе и других облика образовно-васпитног рада више од 25 часова у току школске године, од чега више од 15 часова након писменог обавештавања родитеља од стране Школе;
  9. учестало чињење лакших повреда обавеза у току школске године, под условом да су предузете неопходне мере из члана 10. Правилника, ради корекције понашања ученика.

За повреде из тач. 8) и 9) овог члана обавезна је поступност у изрицању мера.

Члан 14.

За тежу повреду обавезе ученику се изриче васпитно – дисциплинска мера:

1. укор директора,
2. укор Наставничког већа,
3. искључење ученика из Школе.

Васпитно – дисциплинска мера изриче се ученику у школској години у којој је учинио тежу повреду обавезе, по спроведеном васпитно – дисциплинском поступку у коме је утврђена одговорност ученика.

Ученику се за повреду обавезе може изрећи само једна васпитно – дисциплинска

мера.

# Повреде забране ученика и васпитно – дисциплинске мере

Члан 15.

Забране за чију повреду одговара ученик су:

1. забрана дискриминације,
2. забрана насиља и злостављања,
3. забрана понашања које вређа углед, част и достојанство.

Члан 16.

У Школи су забрањене дискриминаторске активности, односно активности којима се угрожавају, омаловажавају, дискриминишу или издвајају лица по основу расне, националне, етничке, језичке, верске или полне припадности, физичких и психичких својстава, сметњи у развоју или инвалидитета, здравственог стања, узраста, социјалног и културног порекла, имовног стања односно политичког опредељења и подстицање или неспречавање таквих активности и по другим основама утврђеним законом који прописује забрану дискриминације.

Дискриминацију лица или групе представља свако непосредно и посредно, на отворен или прикривен начин искључивање или ограничавање права и слобода, неједнако поступање или пропуштање чињења, односно неоправдано прављење разлика повлађивањем или давањем првенства.

Члан 17.

У Школи је забрањен сваки облик насиља и злостављања од стране ученика над наставником, стручним сарадником и другим запосленим.

Забрањено је физичко, психичко и социјално насиље, физичко кажњавање и вређање личности, сексуална злоупотреба ученика или запослених.

Физичко насиље представља насилно понашање ученика према другим ученицима и запосленим.

Психичко насиље је понашање које доводи до тренутног или трајног угрожавања психичког и емоционалног здравља и достојанства ученика или запосленог.

Социјално насиље представља искључивање ученика из групе вфршњака.

Школа је дужна да поднесе пријаву надлежном органу ако код ученика примети знаке насиља, злостављања или занемаривања.

Није дозвољено страначко организовање и деловање у Школи и коришћење школског простора у те сврхе.

Члан 18.

Ученик одговара за повреду забране, ако је забрана у време када је повреда учињена била прописана Законом.

За учињену повреду забране ученику се, по спроведеном васпитно – дисциплинском поступку и утврђивању његове одговорности, изриче васпитно – дисциплинска мера:

- престанак својства ученика Школе у тој школској години, без права на наставак образовања у истој школи.

# Васпитно – дисциплински поступак

Члан 19.

Васпитно-дисциплински поступак покреће се закључком директора у року од 30 дана од дана када је тежа повреда обавеза ученика или повреда забране учињена, а најкасније у року од 8 дана од дана сазнања за учињену тежу повреду обавеза ученика, односно, када је у питању повреда забране – одмах или најкасније у року од два дана од дана сазнања за учињену повреду забране, а окончава се доношењем решења од стране директора.

Закључак садржи податке о ученику, опис теже повреде обавеза ученика, односно повреду забране, време, место и начин извршења повреде и доказе. Доставља се ученику, односно његовом родитељу или старатељу, одељенском старешини, стручним сарадницима, односно стручном тиму.

Поступак води комисија коју формира директор Школе, у чијем је саставу и одељенски старешина ученика.

Пре доношења решења морају се утврдити све чињенице које су од значаја за доношење решења.

Члан 20.

Када ученик учини тежу повреду обавеза, односно повреду забране, Школа одмах о томе обавештава родитеља, односно старатеља и укључује га у поступак.

Комисија писменим путем обавештава родитеља, односно старатеља ученика о дану саслушања ученика, најкасније три дана пре дана одређеног за саслушање.

Ученик, уз присуство родитеља, као и сви остали учесници и сведоци у васпитно- дисциплинском поступку морају бити саслушани и дати писану изјаву.

Малолетни ученик саслушава се у присуству родитеља односно старатеља.

Уколико се родитељ ученика, који је уредно обавештен, не одазове да присуствује васпитно-дисциплинском поступку, директор поставља одмах, а најкасније наредног радног дана психолога, односно педагога Школе да у овом поступку заступа интересе ученика, о чему одмах обавештава центар за социјални рад.

.

Записник потписују сви чланови комисије која води поступак

Приликом доношења одлуке о изрицању васпитно – дисциплинске мере, орган који одлучује о мери имаће у виду: тежину учињене повреде и њене последице, степен одговорности ученика, околности под којима је повреда учињена, раније понашање ученика, понашање после учињене повреде, узраст ученика и друге олакшавајуће и отежавајуће околности.

Одлука Наставничког већа о васпитно – дисциплинској мери доноси се већином гласова укупног броја чланова већа.

Члан 21.

Васпитно – дисциплинска мера за тежу повреду обавезе, односно за повреду забране може се изрећи уколико је Школа претходно појачала васпитни рад са учеником активностима у оквиру одељенске заједнице, стручним радом одељенског старешине, педагога, психолога, посебних тимова, и када је неопходно сарадњом са установама социјалне и здравствене заштите у циљу промене понашања ученика.

Уколико Школа није предузела ове активности, учиниће то пре изрицања васпитно – дисциплинске мере. Када предузете активности доведу до позитивне промене у понашању ученика, васпитно – дисциплински поступак се обуставља,изузев када је ученик учинио повреду забране којом је озбиљно угрожен интегритет другог лица.

Члан 22.

Упоредо са изрицањем васпитне, односно васпитно-дициплинске мере, Школа одређује ученику и обавезу обављања друштвено-корисног, односно хуманитарног рада, који се одвија у просторијама Школе или ван просторија Школе под надзором настав- ника, односно стручног сарадника.

Друштвено-користан, односно хуманитарни рад из става 1. овог члана Школа одређује ученику у складу с тежином учињене повреде, водећи рачуна о психофизичкој и здравственој способности, узрасту и достојанству ученика, о чему је дужна да одмах обавести његовог родитеља.

Члан 23.

Уколико се у току трајања васпитно-дисциплинског поступка ученик испише из Школе, Школа је у обавези да у исписницу унесе напомену да је против наведеног ученика покренут васпитно-дисциплински поступак.

# Смањење оцене из владања

Члан 24.

За учињену лакшу повреду обавезе ученика прописану овим Правилником и за повреде прописане смањује се закључна оцена из владања и то: на оцену врло добар (4) и оцену добар (3).

Уз смањење оцене из владања изриче се васпитна мера - укор одељенског већа. Одлуку о васпитној мери доноси одељенско веће узимајући у обзир тежину повреде обавезе ученика, последице повреде, околности под којима је повреда учињена, степен одговорности ученика, раније понашање и понашање ученика после учињене повреде, узраст и друге околности од утицаја.

Закључна оцена из владања смањује се за теже повреде обавеза ученика прописане Законом, за насилно и дискриминаторно понашање и то: на оцену довољно

1. и оцену незадовољавајуће (1), а на основу процене степена одговорности ученика и свих других релевантних околности. Смањање оцене из владања прати изрицање

васпитно-дисциплинске мере укора директора, укора наставничког већа и искључења ученика из Школе.

## Владање ученика у току полугодишта може се оценити само описно, тако да и смањена оцена из владања због изречене васпитне, односно васпитно- дисциплинске мере мора да буде описна.

Члан 25.

Ученику који неоправдано изостаје са наставе смањује се оцена из владања **на крају првог и другог полугодишта** уколико појачани васпитни рад није довео до позитивне промене у понашању ученика, и то на: 1) врло добар (4) уколико је ученик неоправдано изостајао са наставе од 5-8 часова; 2) добар (3) уколико је ученик неоправдано изостајао са наставе од 9-16 часова; 3) довољно (2) уколико је ученик неоправдано изостајао са наставе од 17-25 часова; 4) незадовољавајуће (1) уколико је ученик неоправдано изостајао са наставе 26 и више часова.

Неоправдано изостајање ученика са наставе до 25 часова представља лакшу повреду обавезе ученика, за коју се ученику смањује оцена из владања и изриче васпитна мера.

Неоправдано изостајање ученика са наставе 26 и више часова представља тежу повреду обавезе ученика, за коју се ученику смањује оцена из владања и изриче васпитно- дисциплинска мера.

Оцена из владања ученику се смањује и за друге теже повреде обавеза и за повреде забране прописане Законом. При доношењу одлуке о оцени из владања цениће се све релевантне околности.

## Владање ученика свих разреда средњег образовања и васпитања оцењује се описно у току полугодишта, а бројчано на крају првог и другог полугодишта и утиче на општи успех.

Закључну оцену из владања утврђује одељенско веће на предлог одељенског старешине на крају првог и другог полугодишта на основу сагледавања личности и понашања ученика у целини, процењивањем његовог укупног понашања и извршавања обавеза прописаних законом и изречених васпитних или васпитно-дисциплинских мера и њихових ефеката. Оцена из владања поправља се на предлог одељенског старешине најкасније на крају првог и другог полугодишта уколико се код ученика покажу позитивне промене у понашању, ученик прихвата одговорност за своје поступке или после изречене васпитне, односно васпитно-дисциплинске мере кроз појачан васпитни рад.

# Правна заштита ученика

Члан 26.

Због изречене васпитно – дисциплинске мере за извршену тежу повреду обавеза ученика или за повреду забране, ученик, његов родитељ односно старатељ, има право да поднесе жалбу Школском одбору у року од осам дана од дана достављања решења о утврђеној одговорности и изреченој мери.

Школски одбор решава по жалби у року од 15 дана од дана њеног достављања.

Жалба одлаже извршење решења.

Против другостепеног решења о изреченој мери искључења ученика из Школе , ученик, његов родитељ односно старатељ има право на судску заштиту у управном спору.

# Евиденција о изреченим васпитним и васпитно – дисциплинским мерама

Члан 27.

О изреченим васпитним и васпитно – дисциплинским мерама води се евиденција. Евиденцију из става 1. овог члана води одељенски старешина.

***Одговорност родитеља ученика***

Члан 28.

Родитељ ученика је одговоран:

* 1. за упис детета у у школу;
  2. за редовно похађање наставе;
  3. за редовно похађање припремне наставе;
  4. да одмах, а најкасније у року од 48 сати од момента наступања спречености ученика да присуствује настави о томе обавести Школу;
  5. да правда изостанке ученика, најкасније у року од осам дана од дана престанка спречености ученика да присуствује настави одговарајућом лекарском или другом релевантном документацијом;
  6. да на позив Школе активно учествује у свим облицима васпитног рада са учеником;
  7. за повреду забране учињену од стране ученика;
  8. за теже повреде обавезе ученика;
  9. да поштује правила Школе.

Родитељ је дужан да надокнади материјалну штету коју ученик нанесе Школи, намерно или из крајње непажње, у складу са законом.

Школа подноси захтев за покретање прекршајног поступка, односно кривичну пријаву ради утврђивања одговорности родитеља из разлога прописаних ставом 1. овог члана.

# IV – МАТЕРИЈАЛНА ОДГОВОРНОСТ УЧЕНИКА

Члан 29.

Ученик, његов родитељ или старатељ одговара за материјалну штету коју ученик нанесе Школи, намерно или крајњом непажњом, у складу са законом.

Поступак за утврђивање материјалне одговорности ученика покреће директор, а води комисија коју формира директор. Одељенски старешина је члан комисије.

За штету коју је проузроковало више ученика, одговорност је солидарна уколико није могуће утврдити степен одговорности за штету сваког од ученика.

Члан 30.

Директор, на основу предлога комисије, доноси решење о материјалној одговорности ученика, висини штете и року за накнаду штете.

Директор може донети одлуку о ослобођењу ученика, његовог родитеља, односно старатеља материјалне одговорности за штету, због тешке материјалне ситуације.

Члан 31.

На решење директора о материјалној одговорности ученик, његов родитељ или старатељ, може изјавити жалбу Школском одбору, у року од 15 дана од дана пријема решења.

Школски одбор доноси одлуку у року од 15 дана од дана пријема жалбе.

# V – ЗАВРШНЕ ОДРЕДБЕ

Члан 32.

Овај Правилник ступа на снагу осмог дана од дана објављивања на огласној табли Школе.

Члан 33.

Измене и допуне овог Правилника врше се на начин и по поступку који је предвиђен за његово доношење.

Члан 34.

Ступањем на снагу овог Правилника престају да важе одредбе Правилника о васпитно-дисциплинској и материјалној одговорности ученика, дел.број: 01-162/17 од 07.03.2017.године

ПРЕДСЕДНИК ШКОЛСКОГ ОДБОРА

\_\_\_\_\_\_\_\_\_\_\_\_\_\_\_\_\_\_\_\_\_

Амире Ахмети